Document ID: 32007R1001

KOMISSION ASETUS (EY) N:o 1001/2007,
annettu 29 päivänä elokuuta 2007,
asetusten (EY) N:o 800/1999 ja (EY) N:o 2090/2002 muuttamisesta maataloustuotteiden vientitukia koskevien tarkastusten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viljan yhteisestä markkinajärjestelystä 29 päivänä syyskuuta 2003 annetun neuvoston asetuksen (EY) N:o 1784/2003 (1) ja erityisesti sen 18 artiklan sekä maataloustuotteiden yhteisestä markkinajärjestelystä annettujen muiden asetusten vastaavat säännökset,
ottaa huomioon tukea tai muita taloudellisia suorituksia saavien maataloustuotteiden viennin yhteydessä suoritettavasta valvonnasta 12 päivänä helmikuuta 1990 annetun neuvoston asetuksen (ETY) N:o 386/90 (2), ja erityisesti sen 6 artiklan,
sekä katsoo seuraavaa:
(1)
Maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä 15 päivänä huhtikuuta 1999 annetussa komission asetuksessa (EY) N:o 800/1999 (3) edellytetään erityisesti tiettyjen todisteiden esittämistä sen osoittamiseksi, että tuotteet, joille on haettu vientitukea, on tosiasiallisesti tuotu sellaisenaan tiettyyn kolmanteen maahan, johon sovelletaan eriytettyä tukea. Tällaisia todisteita koskevia menettelyjä olisi yksinkertaistettava turvaten samalla yhteisön taloudelliset edut. Komission ja jäsenvaltioiden olisi seurattava yksinkertaistettujen menettelyjen käyttöä ja toteutettava tarvittavat toimet väärinkäytösten yhteydessä.
(2)
Kolmannet maat, joiden osalta tiettyä tuotetta koskevat vientituet on eriytetty keskimääräistä pienemmiksi tai nollaan, sijaitsevat yleensä lähellä yhteisöä, kun taas yhteisöstä kauempana sijaitsevia maita koskeva vientituki on yleensä vahvistettu korkeammalle yhtäläiselle tasolle. Viejillä on usein vaikeuksia saada todisteet tuonnista kyseisiin kaukaisempiin maihin.
(3)
Maita, joille on vahvistettu korkeammat yhtäläiset tukitasot, voidaan pitää asianomaisen tuotteen osalta ”kaukaisena tukialueena”. Kaukaiset maat, joita koskeva tuen vaihteleva osa on keskimääräistä pienempi tai nolla, olisi kuitenkin suljettava tällaisen alueen ulkopuolelle. Myös ne maat, joiden osalta on olemassa todellinen vaara kaupan vinoutumisesta, ja kaikki maat niiden sektorien osalta, joilla on olemassa todellinen vaara kaupan vinoutumisesta, olisi suljettava tällaisen alueen ulkopuolelle.
(4)
Jos tehdään kaukaisella tukialueella sijaitsevaa maata koskeva vienti-ilmoitus ja vienti suoritetaan konteissa meritse, kontin kaupallinen hallinto, kuljetusasiakirjat ja suhteellisen joustamaton kuljetusmuoto tarjoavat yhdessä kohtuulliset takeet siitä, että tuotteet on tuotu tiettyyn kolmanteen maahan. Näissä olosuhteissa todisteet siitä, että tuotteet on kuljetettu kaukaisella tukialueella sijaitsevaan maahan ja purettu siellä, voitaisiin esittää määrämaan satamassa tai määräpaikkana olevaa takamaa-aluetta palvelevassa satamassa annetulla kuljetusasiakirjalla ja purkamisilmoituksella.
(5)
Jos konttialuksen kaupallinen atk-muotoinen paikannus- ja seurantajärjestelmä täyttää operationaaliset turvallisuusstandardit, sellaisina kuin ne on vahvistettu neuvoston asetuksen (EY) N:o 1290/2005 soveltamista koskevista yksityiskohtaisista säännöistä maksajavirastojen ja muiden elinten hyväksymisen sekä maataloustukirahaston ja maaseuturahaston tilien tarkastamisen ja hyväksymisen osalta 21 päivänä kesäkuuta 2006 annetun komission asetuksen (EY) N:o 885/2006 (4), liitteessä I, ja tarjoaa kuljetusasiakirjoissa annettuja tietoja vastaavat tiedot, jäsenvaltiot voivat päättää käyttää paperiasiakirjojen sijasta kyseisiä tietoja todisteena määrämaahan kuljettamisesta.
(6)
Asetuksen (EY) N:o 800/1999 17 artiklassa säädetään poikkeuksista, jotka on rajattu 2 400 euroon ja 12 000 euroon tuen vaihtelevasta osasta vierekkäisillä tai kaukaisilla määräalueilla. Katsotaan hyödylliseksi säätää kaukaisille tukialueille suuntautuvaa meritse tapahtuvaa konttikuljetusta koskevasta uudesta poikkeuksesta, joka edellyttää kuljetusasiakirjan ja jonkin 16 artiklan 2 kohdan a, b tai c alakohdassa tarkoitetun purkamisilmoituksen esittämistä. Tällainen poikkeus voidaan myöntää vain, jos annetaan tiedot purkamisesta kaukaisella tukialueella sijaitsevassa satamassa. Jotta voitaisiin taata tällaisia poikkeuksia sovellettaessa esitettyjen todisteiden luotettavuus, nämä poikkeukset olisi myönnettävä luvilla, jotka ovat peruutettavissa.
(7)
Tavaran vaihtamisvaaran vähentämiseksi on tarpeen sinetöidä kaikki kuljetusvälineet tai kollit paitsi tapauksissa, joissa tuotteiden tunnistaminen voidaan varmistaa jollakin muulla tavalla tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (5) 340 a artiklan ja 357 artiklan mukaisesti. Tämä vaatimus on vahvistettu neuvoston asetuksen (ETY) N:o 386/90 yksityiskohtaisista soveltamissäännöistä tukea saavien maataloustuotteiden viennin yhteydessä tehtävien fyysisten tarkastusten osalta 26 päivänä marraskuuta 2002 annetun komission asetuksen (EY) N:o 2090/2002 (6) 7 artiklassa. Koska mainittu vaatimus on osa vienti-ilmoitusta koskevia muodollisuuksia ja luonteeltaan yleinen, se olisi poistettava asetuksesta (EY) N:o 2090/2002, ja vastaava säännös olisi sisällytettävä asetukseen (EY) N:o 800/1999.
(8)
Vientitullitoimipaikka tarvitsee T5-valvontakappaleessa tiedot siitä, voidaanko sille esitetyille tuotteille tehdä asetuksen (EY) N:o 2090/2002 10 artiklan mukaisesti edellytetty vaihtamista koskeva tarkastus. Koska T5-valvontakappaleita voidaan käyttää myös tuotteista, joille ei voida tehdä vaihtamista koskevia tarkastuksia, T5-valvontakappaleen kohdassa 107 olisi ilmoitettava, jos tuotteet viedään tukioikeuksin.
(9)
Sen vuoksi asetuksia (EY) N:o 800/1999 ja (EY) N:o 2090/2002 olisi muutettava.
(10)
Tämän asetuksen säännöksiä, jotka liittyvät määräpaikkaan saapumista koskeviin todisteisiin, olisi sovellettava tämän asetuksen voimaantulopäivästä alkaen jätettyihin tukihakemuksiin. Koska tämän asetuksen tarkoituksena on yksinkertaistaa järjestelmän hallintoa sekä toimijoiden että jäsenvaltioiden kannalta, sitä pitäisi voida viejän pyynnöstä soveltaa myös ennen kyseistä päivämäärää jätettyihin tukihakemuksiin, edellyttäen, ettei todisteiden esittämistä koskeva määräaika ole päättynyt.
(11)
Tässä asetuksessa säädetyt toimenpiteet ovat asianomaisten hallintokomiteoiden lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 800/1999 seuraavasti:
1)
Lisätään 2 artiklan 1 kohtaan alakohta seuraavasti:
”p)
’kaukaisella tukialueella’ kaikkia määräpaikkoja, joihin sovelletaan tietyn tuotteen osalta samaa eriytettyä, nollasta poikkeavaa tuen osaa, lukuun ottamatta liitteessä XI vahvistettuja kyseisen tuotteen osalta tukialueen ulkopuolelle suljettuja määräpaikkoja;
q)
’takamaavaltiolla’ kolmatta maata, jolla ei ole soveltuvaa merisatamaa ja joka käyttää toisen kolmannen maan merisataman palveluja.”
2)
Lisätään 5 artiklaan kohta seuraavasti:
”8. Tavarat, joille haetaan vientitukea, on sinetöitävä vientitullitoimipaikan toimesta tai valvonnassa. Asetuksen (ETY) N:o 2454/93 340 a artiklaa ja 357 artiklan 2, 3 ja 4 kohtaa sovelletaan soveltuvin osin.”
3)
Lisätään 8 artiklaan kohta seuraavasti:
”Jos haetaan tukia, kohtaan 107 on merkittävä jokin liitteessä XII luetelluista maininnoista.”
4)
Korvataan 15 artiklan 1 kohta seuraavasti:
”1. Tuotteen on 12 kuukauden kuluessa vienti-ilmoituksen vastaanottamispäivästä
a)
oltava tuotu sellaisenaan kolmanteen maahan tai johonkin kolmanteen maahan, johon tukea sovelletaan; tai
b)
oltava purettu sellaisenaan kaukaisella tukialueella, johon tukea sovelletaan 17 artiklan 1 kohdan b alakohdassa ja 2 kohdassa vahvistetuin edellytyksin.
Lisäaikaa voidaan kuitenkin myöntää 49 artiklassa säädetyin edellytyksin.”
5)
Muutetaan 16 artikla seuraavasti:
a)
Korvataan 1 kohta seuraavasti:
”1. Tuontia koskevien tullimuodollisuuksien täyttyminen todistetaan esittämällä toinen seuraavista viejän valitsemista asiakirjoista:
a)
tulliasiakirja, sen jäljennös tai valokopio taikka tuloste vastaavista toimivaltaisen tulliviranomaisen sähköisesti tallentamista tiedoista; tällainen jäljennös, valokopio tai tuloste on oltava jonkin seuraavista tahoista oikeaksi todistama:
i)
alkuperäisen asiakirjan hyväksymismerkinnällä varustanut tai vastaavat tiedot sähköisesti tallentanut virasto;
ii)
kyseisen kolmannen maan viranomainen;
iii)
kyseisessä kolmannessa maassa oleva jonkin jäsenvaltion viranomainen;
iv)
tuen maksamisesta vastaava laitos;
b)
kansainvälisellä tasolla tarkastukseen ja valvontaan erikoistuneen laitoksen, jäljempänä ’tarkastus- ja valvontalaitos’, liitteessä VI olevan III luvun sääntöjä noudattaen ja liitteessä VII vahvistettua mallia käyttäen laatima todistus purkamisesta ja tuonnista. Todistuksessa on oltava tuontia koskevan tulliasiakirjan päivämäärä ja numero.
Maksajavirasto voi viejän pyynnöstä luopua ensimmäisen alakohdan a alakohdassa tarkoitetusta todistusvaatimuksesta, jos se voi kolmannen maan toimivaltaisten viranomaisten hallussa tai niiden puolesta toisen hallussa olevien sähköisesti tallennettujen tietojen perusteella varmistaa, että tuontia koskevat tullimuodollisuudet on täytetty.”
b)
Korvataan 3 kohta seuraavasti:
”3. Viejien on kaikissa tapauksissa esitettävä jäljennös tai valokopio kuljetusasiakirjoista, jotka koskevat vienti-ilmoituksen kohteena olleiden tuotteiden kuljetusta.
Jäsenvaltio voi meritse tapahtuvan konttikuljetuksen yhteydessä hyväksyä viejän pyynnöstä kuljetusasiakirjoissa olevia tietoja vastaavat tiedot, jos ne on saatu konttien määräpaikkaan kuljetuksesta vastaavan kolmannen osapuolen hallinnoimasta tietojärjestelmästä, edellyttäen, että kyseinen kolmas osapuoli on erikoistunut tällaiseen toimintaan ja että jäsenvaltio katsoo tietojärjestelmän turvallisuuden täyttävän kriteerit, jotka vahvistetaan jonkin komission asetuksen (EY) N:o 885/2006 (7) liitteessä I olevan 3 kohdan B alakohdassa esitetyn kansainvälisesti hyväksytyn standardin versiossa, jota sovelletaan asianomaisella ajanjaksolla.
6)
Korvataan 17 artikla seuraavasti:
”17 artikla
1. Jäsenvaltiot voivat vapauttaa viejät esittämästä 16 artiklan nojalla vaadittuja muita todisteita kuin kuljetusasiakirjaa tai sen 16 artiklan 3 kohdassa tarkoitettua sähköistä vastinetta, jos vienti-ilmoitus oikeuttaa tukeen, jossa:
a)
tuen vaihteleva osa on enintään:
i)
2 400 euroa, jos määräpaikkana oleva kolmas maa tai alue kuuluu liitteessä IV olevaan luetteloon;
ii)
12 000 euroa, jos määräpaikkana oleva kolmas maa tai alue ei kuulu liitteessä IV olevaan luetteloon; tai
b)
määräsatama sijaitsee asianomaisen tuotteen osalta kaukaisella tukialueella.
2. Edellä 1 kohdan b alakohdassa tarkoitettua vapautusta sovelletaan ainoastaan, kun seuraavat edellytykset täyttyvät:
a)
tuotteet kuljetetaan konteissa, ja kontit kuljetetaan purkamissatamaan meritse;
b)
kuljetusasiakirjassa ilmoitetaan määräpaikaksi vienti-ilmoituksessa mainittu maa taikka satama, jota yleensä käytetään sellaiseen takamaavaltioon tarkoitettujen tuotteiden purkamiseen, joka on vienti-ilmoituksessa mainittu määrämaa;
c)
purkamistodisteet esitetään 16 artiklan 2 kohdan a, b tai c alakohdan mukaisesti.
Jäsenvaltio voi meritse tapahtuvan konttikuljetuksen yhteydessä hyväksyä viejän pyynnöstä, että purkamisasiakirjassa olevia tietoja vastaavien tietojen sijasta esitetään ensimmäisen alakohdan c alakohdassa tarkoitetut purkamistodisteet, jos ne on saatu konttien määräpaikkaan kuljetuksesta ja niiden määräpaikassa purkamisesta vastaavan kolmannen osapuolen hallinnoimasta tietojärjestelmästä, edellyttäen, että kyseinen kolmas osapuoli on erikoistunut tällaiseen toimintaan ja että jäsenvaltio katsoo tietojärjestelmän turvallisuuden täyttävän kriteerit, jotka vahvistetaan jonkin komission asetuksen (EY) N:o 885/2006 liitteessä I olevan 3 kohdan B alakohdassa esitetyn kansainvälisesti hyväksytyn standardin versiossa, jota sovelletaan asianomaisella ajanjaksolla.
Purkamistodisteet voidaan esittää ensimmäisen alakohdan c alakohdan tai toisen alakohdan mukaisesti viejän tarvitsematta todistaa, että hän on toteuttanut asianmukaiset toimenpiteet saadakseen 16 artiklan 1 kohdan a tai b alakohdassa tarkoitetut asiakirjat.
3. Edellä 1 kohdan a alakohdassa tarkoitetut vapautukset myönnetään automaattisesti paitsi silloin kun sovelletaan 4 kohtaa.
Edellä 1 kohdan b alakohdassa tarkoitettu vapautus myönnetään viejän hakemuksesta ennen vientiä annettavalla kirjallisella luvalla kolmeksi vuodeksi. Näitä lupia käyttävien viejien on ilmoitettava tukihakemuksessa luvan numero.
4. Jos jäsenvaltio katsoo, että tuotteet, joille viejä hakee tämän artiklan mukaisesti vapautusta, on viety muuhun kuin vienti-ilmoituksessa mainittuun maahan tai tapauksen mukaan asianomaisen kaukaisen tukialueen, jolle tuki on vahvistettu, ulkopuoliseen maahan, tai viejä on vapautuksesta hyötymistarkoituksessa jakanut vientitapahtuman keinotekoisesti pienempiin osiin, jäsenvaltion on viipymättä peruutettava asianomaiselta viejältä tämän artiklan mukainen vapautus.
Kyseiselle viejälle ei voida myöntää uusia tämän artiklan mukaisia vapautuksia kahteen vuoteen peruuttamispäivästä.
Jos vapautus peruutetaan, kyseisiä tuotteita koskeva vientitukioikeus ei ole enää voimassa, ja tuki on maksettava takaisin, ellei viejä voi esittää kyseisten tuotteiden osalta 16 artiklan mukaisesti vaadittavia todisteita.
Vientitukioikeus ei myöskään ole enää voimassa sellaisen vienti-ilmoituksen kattamien tuotteiden osalta, joka esitettiin vapautuksen peruuttamiseen johtaneen tapahtuman päivämäärän jälkeen, ja tuet on maksettava takaisin, ellei viejä voi esittää kyseisten tuotteiden osalta 16 artiklan mukaisesti vaadittuja todisteita.”
7)
Korvataan liitteen IV otsikko seuraavasti:
8)
Lisätään tämän asetuksen liitteessä oleva teksti liitteiksi XI ja XII.
2 artikla
Poistetaan asetuksen (EY) N:o 2090/2002 7 artikla.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämän asetuksen 1 artiklan 1, 4, 5 ja 6 kohtaa voidaan viejän pyynnöstä soveltaa ennen tämän asetuksen voimaantulopäivää esitettyihin vientitukihakemuksiin edellyttäen, ettei asetuksen (EY) N:o 800/1999 49 artiklan 2 kohdassa tai tapauksen mukaan 4 kohdassa vahvistettu määräaika ole päättynyt.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä elokuuta 2007.

Labels: 3
5
6